[Video's] Chaos op Loftus toe span verloor - Maroela Media
*Die video’s volg onderaan die berig
Loftus Versfeld in Pretoria is Saterdagaand in chaos gedompel toe ondersteuners van Orlando Pirates op die veld gestorm het terwyl Mamelodi Sundowns besig was om hulle ŉ goeie loesing te gee tydens ŉ PSL-wedstryd.
Volgens ŉ verslaggewer van African News Agency, was dit ŉ skandelike en gewelddadige toneel, wat heeltemal teenstrydig was met die goeie wedstryd.
Die spel is vir ŉ geruime tyd vertraag toe honderde ondersteuners op die veld gestorm het nadat Sundowns ses doele teen Pirates aangeteken het, met 8 minute se speeltyd oor.
Die verslaggewer sê sowat 15 minute se chaos het geheers, waartydens uitsaaitoerusting beskadig en sitplekke afgeruk is.
ŉ Gepantserde voertuig van die polisie het opgedaag en die skare is met traangas of skokgranate verdryf.
“Ten spyte van die chaos en gewelddadige tonele, kon die spel sowat ŉ uur later voortgaan en die Sundowns hul oorwinning beklink.”
Sover vasgestel kan word, is geen lewensverlies aangemeld nie, maar sommige ondersteuners het wel beserings opgedoen en 13 mense moes hospitaal toe geneem word. Geen spelers of beamptes is beseer nie.
Kapt. Kay Makhubela, provinsiale polisiewoordvoerder, het gesê die polisie ondersoek sake van saakbeskadiging en aanranding.
Pirates are sore losers. 6 is a lot though #PiratesVsSundowns #ABSAPrem #Loftus #Pirates pic.twitter.com/tOwYHzTIiX
— Mzansi Memes (@MzansiMemes) February 11, 2017
#Loftus as it all happened pic.twitter.com/Joj2wkHR2w
— Lesiba Lediga (@FAMA_JOHN) February 11, 2017